รื้ออัตราเสียภาษี
เปิดช่องสามีแยกแจ้งกับภรรยาสั่งดึงผู้ตรวจสอบหารายได้เพิ่ม
21 ต.ค. 2554

เปิดช่องสามีแยกแจ้งกับภรรยาสั่งดึงผู้ตรวจสอบหารายได้เพิ่ม
“ธีระชัย” ให้สรรพากรประสานผู้ตรวจสอบบัญชียกระดับการหารายได้ คลังเผยให้สามีภรรยาแยกแจ้งรายได้ ยันเพิ่มช่วงอัตราเสียภาษีให้แคบลง
นายธีระชัย ภูวนาถนรานุบาล รมว.คลัง เปิดเผยว่า หลังการตรวจเยี่ยมกรมสรรพากรได้มอบนโยบายการทำงานในระยะต่อไป ที่กรมสรรพากรจำเป็นต้องมีหน้าที่ตรวจสอบการจัดเก็บภาษีว่าครบถ้วนถูกต้องหรือไม่ ซึ่งเดิมเป็นการทำงานโดยเจ้าหน้าที่ของกรมสรรพากรโดยลำพัง แต่จากนี้ไปควรที่จะอาศัยการทำงานของผู้ตรวจสอบบัญชีให้มีการประสานการทำงาน โดยให้มีการจัดประชุมระหว่างกรมสรรพากรกับหน่วยงานกำกับดูแลผู้ตรวจสอบบัญชีอย่างเป็นประจำ เพื่อให้กรมสรรพากรยกระดับการทำงานทำหน้าที่เป็นผู้ตรวจสอบผู้สอบบัญชี 
นอกจากนี้ กรมสรรพากรต้องเพิ่มบทบาทด้านวิชาการ โดยการศึกษามาตรการภาษีเพื่อการพัฒนาประเทศในด้านต่างๆ โดยเฉพาะการวางกฎระเบียบที่รองรับการพัฒนาตลาดทุน ซึ่งมีการออกผลิตภัณฑ์ใหม่ๆ และการปรับปรุงและเปลี่ยนแปลงโดยตลอด
สำหรับแผนการปฏิรูปโครงสร้างภาษีทั้งระบบนั้น ขณะนี้ธนาคารโลกได้มีผลการศึกษาระบบภาษีและให้คำแนะนำในการปฏิรูปโครงสร้างภาษี ซึ่งภาษีเงินได้บุคคลธรรมดาจะมีเรื่องที่เกี่ยวข้องกับการหักลดหย่อนภาษี ส่วนภาษีเงินได้นิติบุคคลรัฐบาลได้ดำเนินการปรับลดภาษีเหลือ 2-3% ในปี 2555 และจะทบทวนสิทธิประโยชน์การส่งเสริมการลงทุนให้สอดคล้องกัน
“การปฏิรูปโครงสร้างภาษีในหลายๆ ด้านเป็นโจทย์ใหญ่ที่กระทรวงการคลังและทุกกรมภาษีต้องทำแผนปฏิบัติการเกี่ยวกับระยะเวลา และมีข้อสรุปแนวคิดทางวิชาการโดยเร็ว และให้มีการจัดสัมมนาเผยแพร่ข้อมูล เพื่อให้ทุกคนที่เกี่ยวข้องทั้งภาคการเมือง ภาคธุรกิจ นักวิชาการ และประชาชนทั่วไปให้เป็นที่ยอมรับ” นายธีระชัย กล่าว
ขณะที่ นายอารีพงศ์ ภู่ชอุ่ม ปลัดกระทรวงการคลัง กล่าวว่า ตั้งแต่สัปดาห์หน้าเป็นต้นไป จะมีการตัดสินใจเกี่ยวกับการปรับโครงสร้างภาษีในแต่ละเรื่อง ซึ่งในส่วนของภาษีเงินได้บุคคลธรรมดามีรายละเอียดที่ต้องพิจารณา เช่น การแยกยื่นภาษีเงินได้ของสามี ภรรยา การปรับปีบัญชีภาษีตามผู้ตรวจสอบและผู้จ่ายภาษี ซึ่งภาคเอกชนเรียกร้องปรับให้เป็นรอบเดียวกัน 
นอกจากนี้ ยังมีการเพิ่มช่วงการเสียภาษีระหว่างผู้มีรายได้สูง รายได้ปานกลาง และรายได้น้อย และการหักลดหย่อนภาษีเงินได้ที่มี 23 ประเด็นที่ต้องพิจารณา
ทั้งนี้ ตัวเลขการจัดเก็บภาษีเงินได้บุคคลธรรมดาจากประชากร 64 ล้านคนของประเทศ มีผู้ที่ยื่นแบบแสดงรายการเสียภาษีเพียง 9 ล้านคน โดยในจำนวนนี้มีผู้ที่จ่ายเงินภาษีเลี้ยงคนทั้งประเทศเพียง 2.3 ล้านคนเท่านั้น และมีผู้ที่ต้องเสียภาษีในอัตราสูงสุดที่ 37% เพียง 6 หมื่นคนเท่านั้น ซึ่งคนกลุ่มนี้เสียภาษีในรูปของเม็ดเงิน โดยจ่ายภาษีรวมกันคิดเป็นสัดส่วน 50% ของเม็ดเงินภาษีเงินได้บุคคลธรรมดาที่จัดเก็บได้ทั้งหมด และจาก 6 หมื่นคน พบว่ามีผู้ที่มีเงินได้สูงกว่า 10 ล้านบาท เพียง 2,400 คน แต่คนกลุ่มนี้มีสัดส่วนการเสียภาษีสูงถึง 34% ของการจัดเก็บภาษีเงินได้บุคคลธรรมดาทั้งหมด 
ส่วนภาษีเงินได้นิติบุคคลหลังรัฐบาลปรับลดภาษีจาก 30% เหลือ 23% ในปี 2555 ซึ่งเป็นอัตราเทียบเท่าประเทศในอาเซียนและเพิ่มการแข่งขันได้ และสามารถทำให้มีการขยายฐานภาษีได้มากขึ้น แต่จะต้องมีการปรับลดสิทธิประโยชน์บีโอไอให้สอดคล้องกัน ซึ่งกระทรวงการคลังจะได้หารือกับกระทรวงอุตสาหกรรมเกี่ยวกับอัตราภาษีและเป้าหมายในการขยายฐานภาษีต่อไป